Kažimír, Peter, podpredseda vlády a minister financií SR (2014-09-16):
Ďakujem veľmi pekne za slovo. Cieľom predmetného návrhu zákona je zaviesť daň z motorových vozidiel ako štátnu daň s jednotnými ročnými sadzbami dane. Daň z motorových vozidiel sa tak po prijatí tohto návrhu zákona stane príjmom štátneho rozpočtu s tým, že samosprávnym krajom bude výpadok ich príjmu kompenzovaný navýšením podielu na výnose dane z príjmov fyzických osôb. Návrh zákona umožňuje znížiť základnú ročnú sadzbu dane závislosti od prvej evidencie vozidla, a to po dobu deviatich rokov, počnúc mesiacom, v ktorom bolo vozidlo prvýkrát evidované, ako aj pre hybridné motorové vozidlá, hybridné elektrické vozidlá a vozidlá používajúce alternatívny zdroj pohonu. Nulová ročná sadzba dane sa navrhuje pre elektromobily. Tieto zvýhodnenia majú za cieľ posilniť pozitívny prístup k životnému prostrediu. Súčasne sa navrhuje zaviesť jednotné oslobodenie pre vozidlá, ktoré plnia celospoločensky významné aktivity, napríklad ochranu ľudského zdravia, majetku, zabezpečujúce prepravu cestujúcich vo verejnom záujme alebo sa používajú výhradne v poľnohospodárskej výrobe a lesnej výrobe. Dámy a páni, toto je po mnohých rokoch zásadná zmena jedného typu dane. Vystúpi o chvíľku jeden zo slovenských županov. Je to zásadná zmena, pretože vstupuje aj do vlastného života našich vyšších územných celkov. Iste si dobre pamätáte, že po realizácii takzvanej fiškálnej decentralizácie a po vzniku našich regiónov, vyšších územných celkov, v podstate či už samospráva, mestá a obce alebo vyššie územné celky sú kľúčovo závislé pri financovaní od svojich podielových daní. Podielové dane sú podielové zo svojho názvu a sú priamo odvodené od dane z príjmov fyzických osôb a z podnikania. V prípade vyšších územných celkov takýmto originálnym príjmom a v podstate jediným originálnym príjmom boli a dnes ešte stále sú dane z motorových vozidiel. V prípade miest a obcí sú to dane z nehnuteľností a ďalšie poplatky, ktoré zhŕňa zákon o miestnych daniach, o ktorom dnes tiež v parlamente sa bude, pokiaľ viem, hlasovať. Ak sa vrátim k dani z motorových vozidiel, tak za tých mnoho rokov sme sa dožili vlastne takej praxe, že v ôsmich krajoch sa nám vyvinulo 8 rôznych príbehov o sadzbách daní, o rôznych výnimkách. Stalo sa vlastne to, že dnes na Slovensku máme vyše 400 sadzieb dane z motorových vozidiel, máme rôzne úrovne týchto sadzieb a v podstate aj pod tlakom údajov o obchádzaní tejto dane, pod tlakom jasných argumentov zo strany dopravcov o tom, že nie všetko je fér v tejto oblasti dane, pod tlakom ale aj samotných správcov regiónov vyšších územných celkov, že spôsob dane z motorových vozidiel, ktorý je zavesený v podstate na systéme sídla firmy, v ktorom firma podniká a prevádzka motorového parku v podstate nie je priamo závislá od sídla tejto firmy, teraz narážam hlavne na kľúčový príjem pre vyšší územný celok bratislavský, ktorý z tohto typu dane mal najväčšie príjmy, tak toto keď si zoberiete všetko a napíšete si to na papier pod seba, čo by ste s tým chceli urobiť, náš návrh v podstate je dnes na stole, znamená to nasledovnú vec, z dane z motorových vozidiel, z dane, ktorú stanovoval a vyberal vyšší územný celok, robíme štátnu daň, zjednocujeme sadzby, ideme na úroveň v podstate najnižších sadzieb, ktoré z celého Slovenska boli v Banskobystrickom kraji, budeme refundovať alebo kompenzovať výpadok príjmov vyšších územných celkov z toho percenta, čo nebolo prerozdelené na podielových daniach. Čiže stopercentne vybratú daň z motorových vozidiel refundujeme alebo kompenzujeme naspäť vyšším územným celkom, už ale cez iný mechanizmus, v podstate cez vzorec, ktorý aj poznajú, s tým, že tento mechanizmus má v sebe zakomponované aj prechodné obdobie, vzhľadom na negatívny dopad na rozpočet vyššieho územného celku v Bratislave, čiže je tam štvorročné prechodné obdobie, a prechádzame na systém podľa mňa modernej ekologickej dane, kde sa má brať do úvahy to, že auto, ktoré je mladšie a menej zaťažuje životné prostredie, má úľavy na dani a to, ktoré je staršie a v tom danom návrhu v podstate presahuje vek 13 rokov, tak má dokonca akúsi prirážku k tejto sadzbe. Rokovania o tomto návrhu zákona neboli jednoduché ani s vyššími územnými celkami a rozhodne ani s dopravcami, aj dnes nájdete dopravcov, ktorí nie sú spokojní s navrhovanými sadzbami. Tu si dovolím upozorniť, že berieme na seba aj veľkú zodpovednosť ďalšieho vyjednávania v tejto oblasti na exekutívu, či už je to táto alebo ktorá vzíde z ďalších volieb, lebo dnes daň z motorových vozidiel bola z hľadiska politickej zodpovednosti rozptýlená na jednotlivé župy. Ak prejde tento zákon, tak sa stane tou štátnou daňou a bude o ňom rozhodovať príslušný rezort. V danom prípade je to rezort financií v spolupráci s rezortom dopravy. Tak preberá na seba, samozrejme, aj politickú zodpovednosť a stane sa aj terčom na prípadnú nespokojnosť. A tu chcem ešte povedať, že následkom prijatia tohto zákona bude aj negatívny dopad na štátny rozpočet, pretože celkový prechod z VÚC-karskej dane na štát bude mať negatívny dopad cirka 20 mil. eur. A je to preto, pretože sme sa rozhodli po dohode s dopravcami znížiť sadzby dane. Oni nie sú úplne, samozrejme, spokojní, práve sa odvolávajú na konkurencieschopnosť z pohľadu napríklad Českej republiky. A tu musím povedať, že tie nožnice, ktoré sa tu roztiahli za posledných desať rokov, nie sme schopní stiahnuť behom jedného roka. To, s čím proste dnes prichádzame, je zníženie celkového objemu dane z motorových vozidiel o 20 mil. eur. To znamená, o túto sumu zaplatia menej dopravcovia, ktorí dnes platia túto daň jednotlivým vyšším územným celkom. A vyplýva to zo systému jednotlivých zliav, aj z tej celkovej úrovne, ktorá je nastavená na kraji, na sadzbách kraja Banskobystrického, ktorý má z tej konkurencie celoslovenskej tie sadzby najnižšie. Veľmi ťažká téma, naprieč rôznym záujmom či už vyšších územných celkov, dopravcov alebo štátu. Z pohľadu štátu v podstate je ten výsledok negatívny, opakujem, negatívny dopad na štátny rozpočet, skoro všetci nahnevaní z pohľadu dotknutých stránok. Ale vyzerá to tak, hlavne po debate s dopravcami ČESMAD-u, že tento krok je krok správnym, i keď si uvedomujem, že bude sprevádzaný mnohými pochybnosťami alebo ešte pripomienkami. Tu vás chcem všetkých poprosiť o trpezlivosť, lebo na konci dňa, a neberte to ako vyhrážku z mojej strany, ja stále ešte mám príležitosť vlastne stiahnuť návrh tohto zákona a nechať to tak a mať pozitívnych 20 mil. eur v štátnom rozpočte a nezaoberať sa problémami vyšších územných celkov, redistribúcie spravodlivosti alebo dopadu na dopravcov. Ale pevne verím, že po tej ročnej debate už toto urobiť nebudem musieť, aj s vašou pomocou. Ďakujem veľmi pekne.